runetrust/blame-folketinget-dk huggingface dataset:
Rasmus Jarlov (KF), 2018-01-12:
Det kan selvfølgelig lidt være en teoretisk diskussion, for der står ikke flere hundredtusinder og banker på døren lige i øjeblikket, men jeg synes, at det er relevant at reflektere over, om vi i virkeligheden ønsker en situation, hvor vi, hvis bare det giver økonomisk overskud i statskassen, skal tage imod alle dem, der har lyst til at komme hertil.
Mogens Nørgård Pedersen (KRF), 2003-06-03:
Jeg vil gerne spørge fru Marianne Jelved om sammenhængen imellem det, at Det Radikale Venstre ikke var med i finanslovforliget om natur og naturparker, og så det, at man nu kommer med en for mig at se overbudspolitik med hensyn til salg af granskov eller -plantager.
Sophie Hæstorp Andersen (S), 2010-04-28:
Er der nogle af de operationer eller behandlinger inden for kræftområdet f.eks. eller inden for åreknudeområdet eller knæ, hofter, grå stær, som regeringen havde været foruden, altså hvor man synes at regionerne skulle have holdt lidt mere igen og have ladet være med at producere så meget og have ladet være med at behandle de her patienter?
Margrete Auken (SF), 1997-10-30:
Nu kommer de altså til at sortere under Justitsministeriet, og jeg håber da, at modellen er blevet sådan, at det er ganske udelukket - selv om de er under Justitsministeriet - at en politisk magtfaktor, som Justitsministeriet jo er, på nogen måde kan komme til at øve politisk indflydelse på domstolene.
Astrid Krag (S), 2012-01-10:
Jeg ser frem til udvalgsarbejdet om det her konkrete lovforslag og vil også her fra talerstolen sige, at hele diskussionen om, hvordan vi skaffer flere donorer, så vi kan redde flere liv, er jeg meget villig til og åben over for at tage med Folketingets sundhedsordførere ved en snarlig lejlighed.
Pernille Blach Hansen (S), 2004-12-08:
Det, vi er optaget af, er selvfølgelig at sikre, at vi ikke taber nogen som konsekvens af det, og derfor vil jeg gerne spørge statsministeren: Statsministeren nævner selv autoområdet og tømrer- og snedkerfagene som områder, hvor der er beskæftigelsesmuligheder, men arbejdsgiverne på områderne har ikke nok praktikpladser.
Lars Barfoed (KF), 2011-02-22:
Og hvis man nu tog højde for det ved f.eks. at gøre det til en betingelse for eftergivelse, at der er blevet afdraget efter evne igennem de 5 år, ville der opstå flere andre spørgsmål, eksempelvis om små afdrag skal give samme ret til eftergivelse som store afdrag, og om afdragene skal betales tilbage efter de 5 år.
Finn Sørensen (EL), 2016-04-21:
Og hvis der ellers var en politisk vilje til at arbejde videre med det, så man faktisk sikrede, at alle ledige fik en fair chance for at søge de ledige job, der er i Danmark, så kunne man nok også godt finde en løsning på det problem, hvis det ikke er løst med den tekst, vi har lavet.
Karen J. Klint (S), 2007-03-29:
Så kom jeg til at tænke på – også i forlængelse af det, der bliver sagt om forebyggelse – at hvis man skal have vendt bøtten, kan man så ikke godt tage som udgangspunkt, at der for at gøre det skal en pulje til, nogle penge til at investere i forebyggelse, før man høster gevinsten?
Yildiz Akdogan (S), 2010-01-29:
Selv om regeringen havde fået en deadline, der var januar 2008, hvor den skulle sørge for at indføre og vedligeholde et sæt af åbne standarder, der kunne fungere som inspiration for øvrige offentlige myndigheder, kan man sige, at processen inden for dokumentområdet har været forholdsvis langsom og meget vanskelig.
Colette L. Brix (DF), 2009-04-21:
Jeg kan ikke lade være med at sige til fru Line Barfod, og fru Line Barfod ved det godt, at under den forrige minister på økonomi- og erhvervsområdet lavede vi jo faktisk de afdragsfrie lån, selv om man kan sige, at dem er der også nogle, der har noget imod.
Merete Riisager (LA), 2012-11-16:
I grundskolen skal der være høj faglighed og plads til leg og børnelyde i alle deres mangfoldige facetter, men når vi når gymnasiet, der jo har til formål at forberede de unge på en videregående uddannelse, skylder vi de unge at gøre netop det, nemlig at forberede dem på et stræbsomt liv, hvor de skal gøre deres bedste, hvis de vil klare sig godt.
Erling Bonnesen (V), 2011-04-28:
Derudover anerkendes indsatsen for øget fødevaresikkerhed, eksempelvis i fødevareforliget, og for forbedret dyresundhed og -velfærd, bl.a. via veterinærforliget, hvilket har stor betydning for hele sektorens troværdighed, og dermed også konkurrenceevne.
Christian Langballe (DF), 2016-10-11:
Hvis en dommer har nære relationer til gerningsmanden eller offeret i en eventuel voldssag, eller hvis han på den ene eller den anden måde kunne antydes at have en interesse i dommens udfald, så vil den pågældende dommer være at betragte som inhabil, da en dom altid bør fældes på et objektivt og uvildigt grundlag.
Frank Aaen (EL), 2006-01-26:
Nu bliver jeg jo nødt til at starte helt anderledes positivt, end det var tilfældet med det sidste, vi hørte, og også med de foregående indlæg, for med de sager, der har været med Politiets Efterretningstjeneste gennem tiderne, og med den fuldstændig tandløse kontrol – som jeg tror alle er bekendt med – eller rettere sagt mangel på kontrol, der foregår med det eksisterende såkaldte Kontroludvalg, er det forslag, SF har fremsat, jo aldeles relevant.
Elisabeth Arnold (RV), 2004-11-12:
Som nyvalgt folketingsmedlem, vil jeg godt sige, undrer man sig såre og spørger, hvorfor det her foregår på en anden måde end i alle andre udvalg, men så bliver man som nyankommen hurtigt belært om, at sådan har det altid været, og det skal du ikke bekymre dig om, for det står i grundloven.
Victoria Velasquez (EL), 2025-12-16:
Så min opfordring til ministeren er klar: Hvis revalidering skal afskaffes – og det lægger I jo op til, fordi I stemmer imod Enhedslistens ændringsforslag om at bevare revalidering – så lad os i det mindste sikre, at uddannelsesløftet bliver bredt, fleksibelt og menneskeligt, dvs. et redskab, der matcher virkeligheden og ikke kun systemets grænser og kortsigtet økonomisk tænkning.
Aage Frandsen (SF), 2001-05-15:
Det betyder, at de skævheder, der er i arbejdslivet, også forefindes i pensionslivet derved, at de har en langt ringere pension, fordi pension også delvis er knyttet til, hvor længe man har været på arbejdsmarkedet. Vi vil også fremhæve problemer omkring aktivering, aktivering, som noget, der blev lanceret for adskillige år siden.
Torben Hansen (S), 2005-06-14:
Derfor må vi også se med dyb undren på, at regeringen og Dansk Folkeparti ikke alene har valgt at lave en smal aftale på det her område, og der var jo ikke mere at komme efter, kunne vi se, men det er dybt besynderligt, at regeringen og Dansk Folkeparti i aftalen konsekvent ikke lytter til de her anbefalinger fra Strukturkommissionen, konsekvent ikke lytter til anbefalinger fra organisationer og miljøfolk.
Henrik Svane (RV), 1998-06-26:
Når vi i Det Radikale Venstre har lagt stor vægt på at få det her gennemført, hænger det naturligvis sammen med, at den måde, det har været gjort på indtil nu, har betydet i alt for mange tilfælde en indirekte stigmatisering af denne gruppe af mennesker, som med det udgangspunkt, vi har givet dem, har været for svagt stillet i vores samfund.
Rune Lund (EL), 2006-05-30:
Men den går ikke, for det her drejer sig om, at Danmark frivilligt pålægger sig yderligere forpligtelser og pålægger sig en forpligtelse til at følge med i, hvad der sker med de fanger, en forpligtelse til at sikre, at folk, der bliver taget til fange, ikke bliver udsat for tortur og mishandling.
Søren Gade (V), 2007-05-22:
Det ville man kunne forvisse sig om, hvis man spurgte de politikere, der besøgte Danmark, hvis man gad være med til mødet, ligesom man i øvrigt kunne forvisse sig om det, hvis man snakkede med den irakiske premierminister, al-Maliki, eller for den sags skyld med deres forsvarsminister, som jeg besøgte her for et par uger siden.
Jørn Neergaard Larsen (V), 2016-03-15:
Så har vi med ændringsforslaget, bl.a. på baggrund af KL's høringssvar, valgt at undtage særlig støtte og boligstøtte fra at indgå i loftet for kontanthjælpsmodtagere, der på grund af en fysisk eller psykisk funktionsnedsættelse er visiteret til og har fået anvist en handicapegnet bolig af kommunen.
Elisabeth Arnold (RV), 1999-05-18:
For at vi har skullet fremsætte det for både tredje, fjerde og femte gang, begynder at blive en ubehagelig vandrehistorie, som Folketinget naturligvis ikke rigtig kan være bekendt. Derfor synes jeg, det er godt, at Folketinget nu er trådt i karakter og har besluttet sig for, at nu skal denne sag afsluttes, og at vi skal være enige.
Jesper Langballe (DF), 2011-05-24:
Jeg må sige til den kære hr. John Dyrby Paulsen, at det jo er meget indlysende, at jeg kan sige noget om det emne, eftersom jeg selv sammen med daværende videnskabsminister Helge Sander og hans embedsmænd har været med til at lave opgavebeskrivelsen.
Louise Frevert (DF), 2006-03-30:
Man kan savne, at alle ordførere er lige engagerede i ligestillingsområdet, når det gælder mænd og kvinder, og derfor kan det naturligvis være betimeligt og fornuftigt, at man får diskuteret alle aspekter af ligestilling i et forum, som specialiserer sig i lige nøjagtig ligestillingsproblematikken.
Mariann Fischer Boel (V), 1998-11-20:
Ministeren nævnte også i sin tale, at man skulle sikre, at den økonomisk svage får samme mulighed som den økonomisk stærke i skattesager, og her synes jeg faktisk, at det forslag, som Venstre og De Konservative fremsætter, bidrager til det i overordentlig grad.
Lars Barfoed (KF), 2011-02-02:
Det, der i hvert fald står i spørgsmålet, er jo, at retsmøder bortset fra bødesager, tilståelsessager, hvor der er tale om spirituskørsel og sager om frakendelse af førerretten, som udgangspunkt skal behandles af hovedtingstedet i Holstebro.
Jytte Hilden (S), 1997-11-27:
Hvis disse centre ikke derefter er sikret en eller anden indlejring i et forskningsmiljø, hvor nogle vil fortsætte dem, kan vi jo risikere om X antal år, at fonden alene skal bruge alle sine penge til at opretholde centre, som én gang er gået i gang, og det var vel ikke pointen hos dem, der skulle æres. Derfor er det meget vigtigt i diskussionen at holde sig meget præcist og meget klart for øje, hvad det er for en opgave, vi står over for.
Thomas Jensen (S), 2012-08-20:
Det, som jeg indledte min ordførertale med, var, at vi skal tage hatten af for, at vi har en meget, meget ansvarlig fagbevægelse i Danmark, som ved forårets overenskomstforhandlinger udviste en løntilbageholdenhed, som i sig selv sikrer, at vi kan holde på 17.000 arbejdspladser i Danmark, og det er simpelt hen, fordi man har holdt igen med hensyn til lønudviklingen.
Morten Messerschmidt (DF), 2007-03-28:
Så kunne fru Helle Sjelle ikke sådan elaborere lidt på, hvad det er for en virkelighed, hun i hvert fald mener er løbet fra den situation, vi har i Danmark, hvor vi holder fast i kronen, når de store eurolande rent faktisk ønsker sig præcis den situation, som vi har i Danmark?
Lars Barfoed (KF), 2010-04-09:
Jeg synes for så vidt, det er relevant nok i en samlet diskussion om problemstillingen vedrørende kvinder, som er ofre for menneskehandel, at se på indholdet af handlingsplanen, herunder naturligvis også at se mere konkret på, hvad man kan gøre for en konkret nigeriansk kvinde, som har været udsat for menneskehandel, i Nigeria.
Anni Matthiesen (V), 2022-04-19:
Helt konkret risikerer vi jo, at der er en gruppe af udsatte borgere med handicap, som ikke modtager de ydelser, som de er berettiget til, og i sidste ende kan det betyde en forringet livskvalitet og, måske endnu værre, at livslængden bliver forkortet for de her borgere.
Lise von Seelen (S), 2009-03-24:
Det forbavser mig, at ministeren siger, at det er et godt beslutningsforslag, som man alene af tidsmæssige årsager ikke kan nå at behandle videre i den her samling, fordi ministeren jo i samme åndedrag siger, at der netop er et underskud af retssikkerhed for den demente i det her forslag.
Pernille Vermund (NB), 2021-01-19:
Regeringen og dens støttepartier foretrækker at sætte skatterne op i stedet for at sætte dem ned, og på regelsiden ser vi eksempler som tvangsfordeling af gymnasieelever og forbud mod at trække overskud ud af private virksomheder såsom private botilbud og dagtilbud.
Sophie Hæstorp Andersen (S), 2003-05-20:
Alligevel kan man, som fru Inge-Lene Ebdrup også sagde, ikke bevæge sig mange meter uden for denne her borgs mure, før man finder et menneske, der enten har kendskab til eller selv har prøvet enten at få tilbudt en lejlighed eller hørt om nogen, der har fået tilbudt en lejlighed, hvor sorte penge på den ene eller den anden måde var med under bordet.
Marcus Knuth (KF), 2020-10-30:
Jamen jeg vil bare kommentere, at jeg ser det her som et benspænd fra Radikales side, for hvis man virkelig gik op i, at personer, der tager til Syrien og kæmper imod Danmark, skal have fjernet deres statsborgerskab, så ville man da selvfølgelig stemme for det her.
Niels Helveg Petersen (RV), 2007-12-14:
Det er et af kernepunkterne for fremtidens skattereform, og vi vil gerne være med til at knæsætte det princip, men vi finder, at den reguleringsmekanisme, der er valgt, er uforsvarlig, og at den også er uforsvarlig lang tidsmæssigt i betragtning af energiafgifternes svingninger.
Marie Krarup (DF), 2021-03-10:
Når jeg sidder med de her store dynger af ansøgninger i Indfødsretsudvalget, kan jeg få alt at vide – alle oplysninger ligger der; der er hele levnedsbeskrivelser, og jeg ved ikke hvad – men jeg kan ikke få at vide, om de er medlem af en kirke, en moské eller noget andet.
Victoria Velasquez (EL), 2026-02-18:
Der er kommet et konkret eksempel fra Socialtilsyn Hovedstaden, som har oplyst til krisecentrene, at målgruppen for § 109 alene er personer udsat for vold i nære relationer, mens medfølgende børn ikke kan modtage selvstændige indsatser, herunder børnefaglig støtte og trivselsfremmende eller voldsbearbejdende samtaler, ligesom krisecentrene ikke kan anvende midler på fysiske rammer målrettet børnenes behov, idet børn eksplicit ikke er nævnt i bestemmelsen.
Sophie Løhde (V), 2016-05-04:
Den forpligtelse handler om, at overlægen har pligt til at sikre, at der bliver udarbejdet en udskrivnings- eller en koordinationsplan for de mennesker, der har brug for det, dvs. for de patienter, som lægen vurderer ikke selv vil søge den nødvendige behandling eller sociale indsats efter udskrivningen.
Søren Søndergaard (EL), 1998-01-22:
Den anden ting, der ikke har været så meget inde i diskussionen i formiddags, men som fru Anne Baastrup bragte ind, er netop spørgsmålet om, hvad der sker ude i verden, for det tal er fuldstændig afhængigt af, om der kommer nye kampe som dem, vi har set i Jugoslavien, om der kommer nye kampe som dem, vi har set i Somalia, om der kommer nye flygtningestrømme. I den forstand kunne det jo være interessant at høre både fra Venstre og De Konservative, der vil styre udviklingen, når det handler om flygtninge, om de også er i stand til at styre udviklingen, når det gælder at forhindre, at f.eks. Jugoslavien gentager sig i Kosova, eller at Jugoslaviens opløsning gentager sig i nogle af de russiske republikker. Det virkelig interessante, når vi snakker om at gøre noget for at forhindre, at der kommer flygtninge til Danmark, er jo at diskutere: Hvad gør vi i forhold til de russiske republikker, hvad gør vi i forhold til de baltiske lande, hvad gør vi i forhold til Balkan?
Ole Sohn (SF), 2010-12-15:
I øvrigt er virkeligheden også den, at vi har haft en vækst i det offentlige forbrug på 1,9 pct. i gennemsnit igennem de sidste 9 år, og at en kommende regering vil sætte den ned til 1,4 pct., så selvfølgelig skal der opprioriteres, og der skal laves markante strukturreformer, også i den offentlige sektor.
Sólbjørg Jakobsen (LA), 2025-10-22:
Når vi er så frække at spørge statsministeren, om hun ikke er bekymret over, at ansatte i landets efterretningstjenester har udtalt, at de havde en oplevelse af, at alle metoder for at genskabe de slettede beskeder ikke skulle afprøves, så bliver der svaret, at hun ikke vil deltage i konspirationsteorier om vores efterretningstjenester.
Jens Rohde (V), 2005-10-06:
Det er jo nødvendigt, hvis vi skal øge arbejdsudbuddet i det her land, og hvis der skal være råd til velfærden, at vi sikrer, at vores samfund er båret på rettigheder og på pligter, og at man har en pligt til at påtage sig et arbejde, hvis man kan påtage sig det arbejde, og af dem er der en hel del, som vi tilsyneladende har et problem med her.
Mattias Tesfaye (S), 2020-12-01:
Regeringens forslag har helt fra starten af været, at vi gør alt, hvad vi overhovedet kan, for at få omlagt dansk asylpolitik på en måde, hvor det ikke er muligt at få behandlet sin asylansøgning, mens man opholder sig i Danmark, men at man får behandlet sin asylansøgning, mens man opholder sig uden for Europa, netop fordi det ville kunne slå incitamentet til at benytte sig af menneskesmuglerne i stykker.
Jesper Petersen (SF), 2010-04-09:
Det gælder ikke mindst, hvis en anden del af hr. Kristian Pihl Lorentzens opremsning bliver til virkelighed, nemlig at man også forringer servicen, ved at der er flere posthuse, der lukker, så der bliver længere til posthuset, og ved at man ikke kan regne med, at brevet når frem dagen efter, for der uddeles ikke længere post hver dag, og der kan gå flere dage før den bliver uddelt.
Villy Søvndal (SF), 2007-01-31:
Jeg husker meget tydeligt, at statsministeren blev spurgt, om han ville sige noget om Guldbrandsens film – jeg tør næsten ikke sige det, men det var en af DR's journalister, Bent Stuckert, der spurgte om det, og jeg håber ikke, jeg bringer ham i uføre, når jeg siger det her – og statsministeren indledte med at nedgøre filmen totalt, hvorefter Stuckert stillede det forholdsvis indlysende spørgsmål, om statsministeren havde set filmen.
Eva Flyvholm (EL), 2020-06-16:
Normalt giver man jo et job til den bedst kvalificerede ansøger, og det er ikke, fordi jeg vil beklikke denne ansøgers kvalifikationer, men jeg synes alligevel, man skal forestille sig, at det her med, at en kandidat ikke skal have noget i løn og allerede har boligen betalt, jo alt andet lige giver noget af en fordel eller en forlomme, kan man sige, i processen, og det er jo den situation, vi står i her med prinsen.
Karen Hækkerup (S), 2014-04-03:
Man kan stadig væk holde auktioner, og man kan også lave det på internettet, og jeg vil selvfølgelig meget gerne prøve at svare mere uddybende i et skriftligt svar på: Hvordan får den enkelte borger så sikkerhed for, hvor man skal kigge henne, når nu det er politiet, som skal lave skønnet?
Kristian Jensen (V), 2008-05-06:
For det er fantastisk godt, at der er blevet lavet et meget bredt forlig gående ud på, at vi reducerer den samlede energiforbrugsmængde i Danmark, men først og fremmest lægger vægt på to vigtige ting, nemlig at vi får mere vedvarende energi i den energi, vi bruger i Danmark, og at vi får reduceret udslippet af CO2 eller CO2- lignende gasser, der er med til at bidrage til den globale opvarmning.
Tina Petersen (DF), 2006-02-08:
Dansk Folkeparti opfordrer hermed regeringen til at fremsætte et lovforslag samt forbedre de administrative ændringer, som er nødvendige for at sikre, at udviklingshæmmede og andre unge med særlige behov får et lovfæstet krav på en 3-årig ungdomsuddannelse efter endt grundskole, uanset hvor i landet de måtte bo.
Per Clausen (EL), 2008-05-15:
Jeg kan sagtens forestille mig, at hr. Mike Legarth synes, det er helt i orden, at regeringen lægger de her snævre rammer af hensyn til Dansk Arbejdsgiverforening, af hensyn til samfundsøkonomien osv., men bør man så ikke i det mindste påtage sig ansvaret og sige, at det faktisk er regeringen, der har ansvaret for, hvordan resultatet bliver?
Heidi Bank (V), 2023-04-27:
Det her handler om EU-borgere, og det handler om deres mulighed for og ret til at kunne stemme ved lokalvalg, præcis ligesom jeg som dansker, hvis jeg vælger at bosætte mig i et andet land, har mulighed for det, og jeg synes måske, at det ville være godt, at det var det, vi holdt os til.
Kristian Jensen (V), 2016-03-29:
Det er ikke nogen hemmelighed, at den her regering ganske kraftigt under hele forløbet allerede fra varslingen af, at Storbritannien vil bede om en ændring, og under drøftelserne op til Camerons brev af 10. november og ikke mindst i perioden frem til topmødet har bakket kraftigt op om Storbritanniens bestræbelser i forhandlingerne.
Lars Løkke Rasmussen (V), 2016-03-01:
Hvis man på Færøerne ønsker at være en del af rigsfællesskabet – og det er i hvert fald det, jeg står tilbage med af indtryk, indtil der bliver skabt et andet – så er Færøerne ligesom det danske Folketing bundet ind af de grænser, der er i den danske grundlov.
Troels Lund Poulsen (V), 2022-09-08:
Og jeg vil så bare sige, at i forhold til det der med at anvise finansiering skulle man måske lige tage en snak med sundhedsministeren, som nu er kommet i salen, og som jo har fremlagt en psykiatriplan, som det koster et meget, meget stort milliardbeløb at indfri, uden overhovedet at anvise nogen form for finansiering.
Per Clausen (EL), 2007-04-24:
I den situation synes jeg sådan set, at der både er et behov for at udvise den rette respekt for den her uddannelse og de her arbejdsfunktioner, og for, at vi ud fra sådan en samfundsmæssig interesse skal have etableret en autorisationsordning for at sikre kvaliteten i de sundhedsfaglige ydelser, som ligger på det her område.
Rasmus Nordqvist (ALT), 2016-05-03:
Det, at vi ikke har formået at integrere folk, der er kommet hertil, ordentligt i samfundet, har været en kæmpestor ulempe, men hvad angår dem, der er kommet hertil i starten af 1990'erne fra Balkan, så er de jo fuldt integrerede borgere i vores samfund.
Benny Engelbrecht (S), 2022-11-16:
Om gyldigheden af valghandlingen kan jeg sige, at vi i udvalget har gennemgået Indenrigs- og Boligministeriets redegørelse, der bl.a. indeholder de bemærkninger, som gennemgangen af stemmesedler og valgbogsudskrifter har givet ministeriet anledning til.
Rosa Lund (EL), 2021-06-02:
Men noget, som jeg lidt savner i talen, er om den store katastrofe, der er i vores udlændingelovgivning, som hedder § 7, 3, som betyder, at der er mere end 500 syrere, der nu bliver sendt tilbage til Assads regime, og nogle af dem sidder faktisk ude på Slotspladsen.
Margrethe Vestager (RV), 2010-06-22:
Det er jo det, der har bragt os i den situation, at vi er nødt til at gennemføre reformer, som for nogle kan virke svære at synke, men som desværre er nødvendige i en tid, hvor flere skal ud på arbejdsmarkedet, fordi mange går på en velfortjent pension i de kommende år.
Anders Kronborg (S), 2021-03-04:
Og så må vi også huske på, at der er stor forskel på intentionerne i loven med hensyn til hunde og katte, bl.a. fordi det med den lov, man indførte, blev ansvarspådragende med mærkning af hunde, ligesom vi heller ikke har nær så mange – og heldigvis for det – herreløse hunde, der går rundt.
Per Clausen (EL), 2009-04-15:
For på den indholdsmæssige side tror jeg, det måske ikke er alle, der sidder i det udvalg, der udelukkende er båret af dyrevelfærdsmotivet, der kunne også være nogen, som repræsenterede nogle økonomiske interesser, og der kunne det måske være meget fornuftigt, at Folketinget sendte et klart signal.
Thomas Danielsen (V), 2019-01-29:
Men vi har den særlige udfordring i forhold til den ikkekvotebelagte sektor, at vi har en lang række initiativer og konkrete virkemidler, vi kan bruge aktivt i forhold til at reducere udledninger på den ikkekvotebelagte sektor inden for transportområdet, men vi har ikke en lang række virkemidler og mekanismer, vi kan skrue på, i forhold til vores fødevareproduktion.
Lene Espersen (KF), 2010-01-22:
Det næste spørgsmål, der blev rejst fra såvel Socialdemokratiets som Socialistisk Folkepartis side, var den der besynderlige idé om, at lovforslaget nu skal deles op i 2 dele, for godt nok er man modstander af en liberalisering, men alligevel lidt tilhænger, og så vil man godt være med til lidt, men man vil ikke være med til det hele.
Jens Lars Fleischer (S), 2000-11-16:
Lovforslaget vedrørende lov om indgåelse af tillægsaftale mellem den danske regering og det grønlandske landsstyre er fremsat på baggrund af en anmodning fra Grønlands Hjemmestyre, og støtte til lovforslaget er en nødvendighed for den videre udvikling af de kommende pensionsordninger i Grønland.